《道士胡道元常以一舟往来洪之东湖其自扁有曰活死人窝为赋此》
元代·成廷圭

一住行窝几百年，蓬头长日走如颠。海棠亭下重阳子，莲叶舟中太乙仙。

无物可离虚壳外，有人能悟未生前。出门一笑无拘碍，云在东湖月在天。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。